PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/FH/3/1/063	Bratislava 23. mája 2005	

	Protimonopolný úrad Slovenskej republiky, odbor koncentrácií

mení

	na základe § 13 ods. 2 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov rozhodnutie č. 99/FH/3/1/266 zo dňa 30.09.1999 takto:

Výroková časť rozhodnutia v časti, v ktorej sa ukladá podmienka znie:

Od nadobudnutia právoplatnosti tohto rozhodnutia do vzniku akciovej spoločnosti Lesy Slovenskej republiky, ktorá bude založená na základe Zákona o založení spoločnosti Lesy Slovenskej republiky, a.s., rozdeliť kompetencie podniku Lesy Slovenskej republiky, štátny podnik, Nám. Slovenského národného povstania 8, Banská Bystrica, IČO: 36 038 351 v obchodnej politike tak, aby pôsobnosť pri dojednávaní, uzatváraní a podpisovaní kúpnych zmlúv pri predaji surového dreva bola rozdelená v takom pomere, aby najviac 60% ročne realizovaného množstva surového dreva v m3 bolo v pôsobnosti podniku Lesy Slovenskej republiky, štátny podnik, Nám. Slovenského národného povstania 8, Banská Bystrica, IČO: 36 038 351 a najmenej 40% ročne realizovaného množstva surového dreva v m3 bolo v pôsobnosti jednotlivých odštepných lesných závodov. 

Odôvodnenie:

	Protimonopolný úrad Slovenskej republiky, III. výkonný odbor vydal dňa 30.09.1999 rozhodnutie č. 99/FH/3/1/266, ktorým súhlasil s koncentráciou, ktorá spočívala v splynutí podnikov Lesy Bratislava, štátny podnik, Pekná cesta 19, Bratislava; Lesy Trenčín, štátny podnik, Hodžova 38, Trenčín; Stredoslovenské lesy, štátny podnik, Nám. Slovenského národného povstania 8, Banská Bystrica; Severoslovenské lesy, štátny podnik, Nám.    M. R. Štefánika 1, Žilina; Lesy Košice, štátny podnik, Moyzesova 18, Košice; Lesy Prešov, štátny podnik, Obrancov mieru 6, Prešov a Semenoles, štátny podnik, Liptovský Hrádok do jedného podniku Lesy Slovenskej republiky, štátny podnik, Nám. Slovenského národného povstania 8, Banská Bystrica, IČO: 36 038 351 (ďalej len „Lesy SR Banská Bystrica“), pričom svoj súhlas viazal na splnenie nasledujúcej podmienky:

      	„Do termínu 31.12.1999 rozdeliť kompetencie podniku Lesy SR Banská Bystrica v obchodnej politike tak, aby pôsobnosť pri uzatváraní kúpnych zmlúv pri predaji surového dreva bola od 1.1.2000 rozdelená v takom pomere, aby 40% realizovaného množstva surového dreva v m3 bolo v pôsobnosti podniku Lesy SR Banská Bystrica a 60% realizovaného množstva surového dreva v m3 bolo v pôsobnosti jednotlivých odštepných lesných závodov. Stanovenie ceny a ostatných obvyklých náležitostí uzatváraných kúpnych zmlúv bude vo výhradnej kompetencii odštepných lesných závodov.“ (ďalej len „Rozhodnutie“).

      	Rozhodnutie nadobudlo právoplatnosť dňa 19.10.1999. 
Podľa § 13 ods. 2 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z.z. v znení neskorších predpisov“) úrad na návrh účastníka konania zmení rozhodnutie podľa § 12 ods. 3, ak sa podstatne zmenil stav na relevantnom trhu, ktorý už neodôvodňuje plnenie podmienky alebo povinnosti súvisiacej s podmienkou uloženej účastníkovi konania.

      	Dňa 07.12.2004 štátny podnik Lesy SR Banská Bystrica doručil úradu  návrh zaevidovaný pod č. 6387/2004 na zmenu Rozhodnutia, ktorý znie: „Rozdeliť kompetencie podnikateľa Lesy SR Banská Bystrica tak, aby pôsobnosť pri uzatváraní kúpnych zmlúv pri predaji surového dreva bola rozdelená v pomere, aby 60% realizovaného množstva surového dreva v m3 bolo v pôsobnosti podniku Lesy SR Banská Bystrica, 10% ponúknuť prostredníctvom verejne prístupným spôsobom predaja (napr. verejno-obchodná súťaž, aukcia, resp. komoditná burza) a 30% realizovaného množstva surového dreva v m3 bolo v pôsobnosti jednotlivých odštepných závodov.“

	Na základe vyššie uvedeného návrhu štátneho podniku Lesy SR Banská Bystrica za začalo dňa 07.12.2004 správne konanie vo veci zmeny Rozhodnutia podľa § 13 ods. 2 písm. a)  zákona č. 136/2001 Z.z. v znení neskorších predpisov v spojení s 25 ods. 1 zákona č. 136/2001 Z.z. v znení neskorších predpisov v nadväznosti na § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“). Nakoľko návrh na zmenu Rozhodnutia bol úradu podaný dňa 07.12.2004, teda v čase účinnosti zákona č. 136/2001 Z.z. v znení neskorších predpisov, úrad bude postupovať podľa tohto zákona.

	Štátny podnik Lesy SR Banská Bystrica vznikol na základe rozhodnutia Ministerstva pôdohospodárstva SR, č. 2795/1999-420 zo dňa 20.04.1999 a zakladacej listiny č. 5063/1999-420 zo dňa 23.06.1999 v súlade s § 12 ods. 1 a 14 zákona č. 111/1990 Zb. o štátnom podniku v znení neskorších predpisov na základe zlúčenia podnikov. Predmetom činnosti je najmä správa lesného a iného majetku vo vlastníctve Slovenskej republiky; výkon ťažby dreva v lesných porastoch, v súlade s platnou legislatívou a opatreniami orgánov štátnej správy LH, približovanie, manipulácia a doprava dreva; predaj surového dreva a ostatných produktov lesnej a pridruženej výroby; ťažba a výkup dreva a ostatných produktov lesnej a pridruženej výroby; ťažba a výkup dreva zo stromov rastúcich mimo lesa a iné. Štátny podnik Lesy SR Banská Bystrica bol zapísaný do Obchodného registra Okresného súdu Banská Bystrica, oddiel: Pš, vložka číslo: 155/S.
	Štátny podnik Lesy SR Banská Bystrica je podnikateľom podľa § 2 ods. 2 Obchodného zákonníka, a teda je podnikateľom podľa § 3 ods. 2 zákona                  č. 136/2001 Z.z. v znení neskorších predpisov a teda je daná pôsobnosť zákona podľa § 2 zákona č. 136/2001 Z.z. v znení neskorších predpisov.

Účastníkom predmetného správneho konania je podľa § 25 ods. 3 písm. f) zákona č. 136/2001 Z.z. v znení neskorších predpisov podnikateľ Lesy SR Banská Bystrica.

V predmetnom správnom konaní úrad vychádzal z podkladov a informácií, ktoré boli úradu predložené v predmetnom správnom konaní vo veci zmeny rozhodnutia, ako aj zo skutočností známych úradu z jeho úradnej činnosti podľa § 32 ods. 2 správneho poriadku.

      	Podnikateľ Lesy SR Banská Bystrica svoj Návrh na zmenu Rozhodnutia v liste zaevidovanom pod č. 6387/2004 zo dňa 07.12.2004 odôvodnil nasledovne:
      	„Predmetné Rozhodnutie bolo vydané v určitom čase a vychádzalo vtedy za podmienok skúmaných za obdobie pred rokom 1999. Rozhodnutie posudzovalo najmä relevantný trh existujúci v tom období a sústredilo sa na skúmanie geografického relevantného trhu, časového relevantného trhu a výrobkového relevantného trhu. Vyššie uvedené skutočnosti sa najmä za posledné obdobie značne zmenili. Vstupom do EÚ dňom 01.01.2004 sa výrazne zmenil geografický relevantný trh. Rozhodnutie z 30.09.1999 považovalo za geografický relevantný trh trh Slovenskej republiky. V tomto čase sa podmienky geografického relevantného trhu tak pre odberateľov, ako aj pre dodávateľa výrazne zmenili. Z tohto pohľadu Lesy SR Banská Bystrica nemá vo vzťahu k odberateľom tak významné postavenie, definícia relevantného trhu vychádzala z podmienok roku 1998. Podmienky najmä v roku 2003 a 2004 sa značne zmenili. Keď posudzujeme daný stav podľa úrovne z roku 2002 objem predaja odberateľom – označených ako TOP klientov, ktorí majú nadregionálny význam sa skutočnosti zmenili nasledovne: 	
- v roku 2003 sa podiel zvýšil na 133,4%
- v roku 2004 nárast predstavoval 152,7%.
Uvedené skutočnosti vyžadovali aj zmenu pohľadu na tvorbu záväzkových vzťahov. Nadregionálni klienti požadovali uzatváranie záväzkových vzťahov z jedného centra, čo umožňovalo z ich strany lepšiu kontrolu a tak isto lepšia kontrola dodržiavania obchodno záväzkových vzťahov a plnenie zmluvných podmienok bola vytvorená aj pre dodávateľa.
	Nezanedbateľnou skutočnosťou je aj zmena zákona o štátnom podniku a to najmä jeho posledná novela č. 432/2003 Z.z., ktorá nanovo upravuje zodpovednosť generálneho riaditeľa za škodu spôsobenú štátnemu podniku.“

V súvislosti s vyššie uvedeným listom úrad listom č. 0005/PMÚ SR/2005 zo dňa 03.01.2005 požiadal podnikateľa  Lesy SR Banská Bystrica o doplnenie nasledovných skutočností:

1.	akým spôsobom vstup Slovenskej republiky do Európskej únie prispel k zmene priestorového relevantného trhu z pohľadu realizovaných dodávok,
2.	menovité uvedenie nadregionálnych klientov, ktorí požadovali uzatváranie záväzkových vzťahov z jedného centra a predloženie konkrétneho dôkazu o uplatnení takejto požiadavky.,
3.	vysvetlite, akým spôsobom ovplyvnila posledná novela zákona                   č. 111/1990 Zb. o štátnom podniku v znení neskorších predpisov zmenu na relevantnom trhu, ktorá si vyžaduje zmenu podmienky uloženej úradom. 

Na základe vyššie uvedeného listu bolo úradu doručené Vyjadrenie podnikateľa Lesy SR Banská Bystrica, zaevidované pod č. 206/2005 zo dňa 14.01.2005, v ktorom uvádza nasledovné:

K bodu 1.:
„Vstupom do EÚ sa zmenil geografický relevantný trh značným spôsobom. Od 1.5.2004 neplatí licenčná politika a tak isto sú odbúrané aj colné bariéry. Z tohto pohľadu kupujúci majú možnosť realizovať v prípade výhodnejších podmienok tovar zo zahraničia. Tak isto pri vývoze drevnej hmoty do zahraničia nerozhoduje o týchto skutočnostiach štát prostredníctvom MP SR, ale výška nákladov na dopravu na 1 m3 drevnej hmoty. Odberateľ napr. v Maďarskej republike, ktorý je od OZ Smolenice vzdialený cca 100 km je výhodnejší ako slovenský odberateľ, napr. z Liptovského regiónu. Na túto skutočnosť reagoval hlavne neštátny sektor, ktorého dodávky do zahraničia podstatne zredukovali produkčný potenciál LSR.  Výsledkom je zvýšený záujem slovenských firiem o spoluprácu so š.p. LSR, ktorého dôkazom sú aj nasledovné údaje:

Firma/
rok	Herstek	Spektrum	Mur.píla	Píla
Č.Skala	Sorino
Holz	Tatra
Timber	PRP	
2002	2 856	35 792	13 379	1 420	14 413	8 202	33 030	
2003	7 224	34 522	13 048	3 426	10 846	33 562	35 022	
2004	22 212	37 430	18 269	15 763	15 755	89 088	53 302	
2005	35 000	46 000	23 000	48 000	37 400	240 000	104 000	

Pozn.: Údaje vo vyššie uvedenej tabuľke sú uvádzané v m3. 

	K vyššie uvedenému úrad uvádza nasledovné:

Podľa úradu tvrdenie, že od 1.5.2004 majú v dôsledku odbúrania colných bariér kupujúci možnosť realizovať v prípade výhodnejších podmienok tovar zo zahraničia je irelevantné. Podľa colného sadzobníku, ktorý bol platný do 30.04.2004 sa na surové drevo nevzťahovalo clo, a teda predmetné tvrdenie nemožno považovať za jeden z dôvodov, ktorý prispel k zmene priestorového relevantného trhu.
Skutočnosť, že sa zvýšil záujem slovenských firiem o spoluprácu s podnikateľom Lesy SR Banská Bystrica úrad zobral na vedomie, ako jednu zo skutočností, ktorá mohla celkovú štruktúru ovplyvniť z pohľadu počtu subjektov prejavujúcich záujem o dodávky dreva.

K bodu č. 2.:
„Na základe výzvy predkladáme nadregionálnych klientov a ich požiadavky, ktoré si uplatňovali na LESOCH SR š. p., Banská Bystrica v prílohe 3.“

K vyššie uvedenému úrad uvádza nasledovné:

Úrad na základe požiadaviek odberateľov drevnej hmoty od podnikateľa Lesy SR Banská Bystrica, ktoré sú súčasťou prílohy č. 3 nevedel dostatočne posúdiť, či odberatelia skutočne žiadajú uzatváranie obchodných zmlúv  z jedného centra, napriek tomu, že súčasťou prílohy č. 3 boli aj vyjadrenia niektorých odberateľov podnikateľa Lesy SR Banská Bystrica na otázku uzatvárania obchodných zmlúv. Nakoľko tieto vyjadrenia neboli postačujúce, úrad listami č. 0192/1-16/PMÚ SR/2005 zo dňa 13.01.2005 a č. 0955/1-10/PMÚ SR/2005 zo dňa 18.02.2005 zisťoval u jednotlivých odberateľov, či je pre nich ekonomicky efektívnejšie uzatváranie obchodných zmlúv na úrovni generálneho riaditeľstva alebo na úrovni odštepných lesných závodov.

Analýzou týchto odpovedí úrad zistil, že všetci oslovení veľkí odberatelia surového dreva, okrem Bučiny Zvolen a Bukózy Export-Import považujú za výhodnejšie uzatváranie obchodných zmlúv na úrovni generálneho riaditeľstva, t.j. z jedného centra.
Napr. podnikateľ Slovwood Ružomberok a.s. v liste zaevidovanom úradom pod č. 621/2005 zo dňa 02.02.2005 uvádza nasledovné: „V súčasnom období vnímame tiež rozdelenie kvót na predaj dreva medzi vedením a odštepnými závodmi pomerom 40%/60% ako nevyhovujúce, nakoľko v poslednom období prebehlo zvýšenie spracovateľských kapacít na strane spracovateľov ako aj ich konsolidácia, čo vytvára podľa nášho názoru problém pri zabezpečení dodávok dreva pre týchto spracovateľov. Podľa nášho názoru je potrebné prehodnotiť tento pomer minimálne na úroveň 60%/40% v prospech vedenia š.p. resp. zvážiť aj možnosť zrušenia tejto podmienky. K uplatňovaniu zmluvného vzťahu s jedným subjektom (v tomto prípade s vedením š.p.) sme pristupovali hlavne z týchto dôvodov: dodávky dreva sú realizované z celého územia SR a prakticky z každého odštepného závodu; optimalizácia transportu dreva z celého územia; zabezpečenie plynulosti a rovnomernosti dodávok z dôvodu možnosti flexibilných zmien rozpisu dodávok na odštepné závody; centralizovaný tok informácií na podniku LSR o kapacitných možnostiach jednotlivých OZ a tým aj schopnosť objektívnejšie posúdiť celkové výrobné, ťažobné a dodávateľské kapacity; certifikácia lesov.“ V rovnakom duchu odôvodnilo uzatváranie obchodných zmlúv aj Kappa Štúrovo a.s.. 
Podnikateľ Logmaster s.r.o. listom zaevidovaným úradom pod č. 720/2005 zo dňa 08.02.2005 uviedol nasledovné dôvody, prečo považuje uzatváranie obchodných zmlúv na úrovni generálneho riaditeľstva za ekonomicky efektívnejšie: „Žiaden z jednotlivých závodov Lesy SR nie je schopný pokryť naše požiadavky samostatne; centrálne nákupy od jedného dodávateľa by zjednodušili a zlacnili náklady, t.j. menej objednávok, faktúr, bankových položiek atď.“
Za uzatváranie obchodných zmlúv na úrovni generálneho riaditeľstva je aj podnikateľ PRP, s.r.o., ktorý na margo toho uviedol: „Dôvodom bolo najmä zabezpečiť si garantovaný prísun guľatiny, nakoľko máme kontrahované zmluvy na zahraničných trhoch a objem spílenej guľatiny má stúpajúcu tendenciu.“

Naopak, menší, regionálni odberatelia (hlavne malé píly) uprednostňujú uzatváranie obchodných zmlúv na úrovni odštepných lesných závodov, okrem Píly pod Sitnom s.r.o., ktorá v liste zaevidovanom úradom pod č. 1315/2005 zo dňa 09.03.2005 zastáva názor, že uzatváranie obchodných zmlúv by malo byť nasledovné: 
„- na úrovni odštepných závodov pre malé firmy, ktoré potrebujú malé množstvo hmoty a hlavne z regiónu okolo miesta firmy,
- na úrovni generálneho riaditeľstva pre veľké firmy s dodávateľmi hmoty z celého Slovenska.“ 
K predmetnej zmene pomeru pôsobnosti pri uzatváraní obchodných zmlúv sa Píla pod Sitnom v predmetnom liste vyjadrila takto: „Daná obchodná politika rozdelenia pôsobnosti neobmedzí prístup na trh so surovým drevom malým odberateľom.“
	K názoru, že obchodné zmluvy by mali byť uzatvárané na úrovni odštepných lesných závodov sa prikláňa Píla-Pali, ktorá v liste zaevidovanom úradom pod           č. 1103/2005 zo dňa 28.02.2005 uvádza: „Pre našu firmu je výhodnejšie uzatváranie obchodných zmlúv na úrovni odštepných závodov. Odštepné závody pružne a operatívne reagujú na potreby odberateľa, na kvalitu a pravidelnosť dodávok.“
	Píla P.W.G. , s.r.o. uvádza v liste zaevidovanom úradom pod č. 1324/2005 zo dňa 14.03.2005 nasledovný dôvod uzatvárania obchodných zmlúv na úrovni odštepných lesných závodov: „Na úrovni odštepných závodov z dôvodu bližšej komunikácie pri odberoch.“
    
	K bodu 3.:
	„Poslednou novelou zákona o štátnom podniku bolo nanovo upravené postavenie riaditeľa podniku. Od 1.1.2003 riaditeľ podniku nie je zamestnancom podniku a porušením svojich povinností je povinný nahradiť škodu až do výšky ročného príjmu. Ako sme uviedli vyššie za škody spôsobené zodpovedá štátny podnik a štatutárnym zástupcom je generálny riaditeľ. Uplatnením pomeru 40:60 v prospech odštepných závodov je veľké riziko, že riaditeľ štátneho podniku bude zodpovedať aj za škody, ktorým takýmto spôsobom nemohol zabrániť ani týmto škodám predchádzať. Z uvedeného vyplýva, že naša požiadavka na zmenu pomeru v realizovaných dodávkach je znovu len požiadavkou na eliminovanie možných škôd.“

	K vyššie uvedenému úrad uvádza nasledovné:

	Podľa § 19 ods. 4 zákona č. 111/1990 Zb. o štátnom podniku v znení neskorších predpisov (ďalej len „zákon o štátnom podniku“) riaditeľ porušením svojich povinností pri výkone funkcie je povinný nahradiť škodu, ktorú podniku spôsobil. Najmä je povinný nahradiť škodu, ktorá podniku vznikne tým, že poskytne plnenie alebo on sám nadobudne majetok v rozpore s týmto zákonom. Výška náhrady škody, ktorú je povinný riaditeľ nahradiť, je maximálne ročný príjem riaditeľa priznaný podľa § 19 ods. 7 tohto zákona.
	Úrad zastáva názor, že generálny riaditeľ podľa zákona o štátnom podniku bude zodpovedať len za tú škodu, ktorú spôsobil on sám. Zodpovednosť za škodu, ktorá vznikla podniku a nebola spôsobená osobou generálneho riaditeľa sa bude spravovať § 570 Obchodného zákonníka, nakoľko podľa § 19 ods. 2 zákona o štátnom podniku riaditeľ nie je zamestnancom podniku, vzťah medzi podnikom a riaditeľom pri výkone jeho pôsobnosti riaditeľa sa spravuje primerane ustanoveniami o mandátnej zmluve, ak tento zákon neustanovuje inak.
	Podľa § 570 Obchodného zákonníka mandatár zodpovedá za škodu na veciach prevzatých od mandanta na zariadenie záležitostí a na veciach prevzatých pri jej zriaďovaní od tretích osôb, ibaže túto škodu nemohol odstrániť ani pri vynaložení odbornej starostlivosti. Tieto veci je mandatár povinný dať včas poistiť, len keď to určuje zmluva alebo keď ho mandant o to požiada, a to na účet odbornej starostlivosti. Spod tejto zodpovednosti sa môže oslobodiť, pokiaľ škodu nemohol odvrátiť ani pri vynaložení odbornej starostlivosti.
	To, akým spôsobom generálny riaditeľ zodpovedá za škodu, ktorá bola spôsobená podniku, nemá vplyv na zmenu stavu na relevantnom trhu, a preto úrad považuje túto skutočnosť za irelevantnú.
	
	Ďalej si úrad v predmetnom správnom konaní od podnikateľa Lesy SR Banská Bystrica listami č. 0005/PMÚ SR/2005 zo dňa 03.01.2005 a č. 0542/PMÚ SR/2005 zo dňa 28.01.2005 vyžiadal informácie ohľadne zmeny štruktúry odberateľov guľatiny a vlákniny z hľadiska celkového počtu odberateľov, ďalej úrad žiadal predložiť prehľad o 20 najväčších odberateľoch z pohľadu guľatiny a vlákniny a taktiež podiel týchto odberateľov na celkovom objeme dodávok guľatiny a vlákniny za obdobie piatich rokov od nadobudnutia právoplatnosti Rozhodnutia, t.j. rokov 2000-2004.

	Z analýzy predložených podkladov, ktoré úradu predložil účastník  správneho konania, ako aj z podkladov, ktoré úrad získal vlastným šetrením vyplynuli nasledovné závery:

1.	Celkové množstvo dreva dodaného odberateľom v r. 2004 dosiahlo 3 316 167 m³, čo predstavovalo oproti skutočnosti dosiahnutej v r. 2000 nárast o 15,78%.
Z uvedeného množstva predstavovali v r. 2004 49,81% dodávky guľatiny. V porovnaní s r. 2000 predstavuje nárast dodávok vlákniny 1,85% a pri dodávkach guľatiny 33,89%
Dynamika rastu bola pri dodávkach vlákniny počas celého sledovaného obdobia z hľadiska medziročných zmien rovnomerná a podobný vývoj mali aj dodávky guľatiny okrem zlomu medzi rokmi 2003 a 2004, kde nárast dosiahol 27,32%. Tento skok v dynamike dodávok bol spôsobený skutočnosťou, že v závere roku 2004 bolo mimoriadne nad plánované množstvá spracovávané kalamitné drevo, prednostne najviac ohrozená ihličnatá guľatina. Tento fakt súčasne vysvetľuje výrazne vyššiu dynamiku dodávok guľatiny za celé sledované obdobie. 
K rovnakým záverom o raste dodávok dreva úrad dospel aj analýzou dodávok v členení na dodávky ihličnatého a listnatého dreva.

2.	Zvyšovanie objemu dodávok u najväčších odberateľov ako na strane guľatiny, tak na strane vlákniny dokazujú aj požiadavky odberateľov na rok 2005. 
Požiadavky najväčších odberateľov ihličnatej guľatiny v roku 2005 sa zvýšili na 931 130 m3, čo predstavuje 85,9% z predpokladaných zdrojov 1 084 181 m3  guľatiny. Požiadavka najväčších odberateľov ihličnatej vlákniny sa zvýšila na  474 820 m3 , čo predstavuje 69,3% z predpokladaných zdrojov 685 000 m3 vlákniny. 
Požiadavka najväčších odberateľov listnatej guľatiny v roku 2005 predstavuje 322 100 m3 , čo predstavuje 64,9% z predpokladaných zdrojov listnatej guľatiny.“
Z tabuliek „Požiadavky a zabezpečenie TOP odberateľov v roku 2005“ vyplýva, že požiadavky na odber surového dreva sa skutočne u najväčších odberateľov ako sú Slovwood Ružomberok, Bukóza Export-Import, Tatra Timber podstatne zvyšujú. Napr. Slovwood Ružomberok v roku 2004 odobral od podnikateľa Lesy SR Banská Bystrica 793 203 m3 , na rok 2005 si uplatnil požiadavku na 1 040 000 m3 surového dreva. Taktiež Tatra Timber, v roku 2004 odobral od podnikateľa Lesy SR Banská Bystrica 93 323 m3 surového dreva a na rok 2005 si uplatnil požiadavku na 340 000 m3 surového dreva.
	
3.	Celkové množstvo dodaného dreva z hľadiska teritoriálneho smerovania prešlo v sledovanom období zásadnou zmenou spočívajúcou v trvalo a výraznom poklese dodávok pre vývoz.
Ak celkové dodávky dreva pre vývoz v r. 2000 predstavovali 29,25%, tak v     r. 2003 klesli na 9,13% a v r. 2004 na 6,33%. Z hľadiska štruktúry dodávok pre vývoz boli v r. 2004 úplne pozastavené dodávky guľatiny a celé zrealizované množstvo predstavovala vláknina. 
Počet zahraničných odberateľov sa v sledovanom období znížil z viac ako 30 na 6 odberateľov, pre ktorých bola dodávaná vláknina v r. 2004.

4.	Štruktúra odberateľov dreva prešla v sledovanom období výraznými zmenami a to ako z pohľadu stability odberateľov na trhu tak aj odoberaného množstva .
Celkový počet odberateľov, vrátane fyzických osôb odberajúcich zanedbateľné objemy dreva, dosahuje v sledovanom období rádovo cca 9000. Nakoľko tento údaj je pre účely tejto analýzy skresľujúci a z hľadiska vypovedacej schopnosti nepoužiteľný, úrad pri analýze od dodávok pre fyzické osoby abstrahoval.

5.	Počet odberateľov s ročným odberom viac ako 100 tis. Sk sa v sledovanom období pohyboval v rozpätí 480 – 490 odberateľov s tým, že v r. 2004 dosiahol tento počet 505 odberateľov. 
Väčšiu dynamiku predstavuje zmena štruktúry odberateľov s odobratým množstvo nad 1 mil. Sk, kde sa celkový počet zvýšil zo 151 v r. 2000 na 297 v r. 2004, čo predstavuje nárast o 48,2%.
Ešte výraznejšia je zmena štruktúry z pohľadu odberateľov s ročným odberom nad   10 mil. Sk, kde sa celkový počet zvýšil z 34 v r. 2000 na 85 v r. 2004, čo prestavuje nárast o 250%.

6.	Vývoj počtu odberateľov, analyzovaný v predchádzajúcom bode 5 súčasne znamená, že dochádza k nepriamoúmernému vývoju, kedy menší počet odberateľov odoberá väčší podiel z celkového zrealizovaného množstva dreva.

7.	V rámci uvedeného vývoja existuje v každom roku skupina približne 30 odberateľov, objem dodávok pre ktorých sa pohybuje v rozpätí od 63% do 74%, pričom aj v rámci tejto skupiny dochádza k výrazným zmenám a pohybom.
Z prehľadov o zrealizovaných dodávkach predložených účastníkom konania, ktoré sú súčasťou spisového materiálu vyplýva, že mnohí, aj objemovo významní odberatelia z r. 2000 a 2001 sa neobjavujú v prehľade odberateľov za r. 2003 a 2004 a naopak v týchto prehľadoch figurujú aj na popredných miestach, úplne noví odberatelia.

8.	Z predložených podkladov súčasne vyplýva, že vývoj dodávok charakterizovaný v bode 7  možno diferencovať z hľadiska dodávok guľatiny a vlákniny, kde je vzhľadom na charakter výroby počet a veľkosť podnikateľských subjektov vývoj štruktúry odberateľov odlišný.

9.	Dodávky vlákniny sú dlhodobo charakterizované vyšším podielom dodávok pre menší počet odberateľov. Konkrétne dodávky vlákniny pre piatich najväčších odberateľov predstavujú v sledovanom období každoročne viac ako 70% celkového objemu dodávok ( iba v r. 2002 bol nižší ) a v r. 2004 dosiahli 77% a dodávky pre dvadsiatich najväčších odberateľov dosiahli v každom roku viac ako 80% a v r. 2004 až 88%. Štruktúru trhu s vlákninou dokresľuje skutočnosť, že v r. 2004, z uvedených dvadsiatich najväčších odberateľov iba 9 odberateľov odoberalo viac ako 1% z celkového dodaného množstva.

10.	Dodávky guľatiny majú dlhodobo z hľadiska štruktúry odberateľov odlišný charakter, keď počet piatich najväčších odberateľov osciluje okolo 20% z celkového objemu dodávok a počet dvadsiatich najväčších okolo 40%. Súčasne však počet odberateľov s podielom viac ako 1% na celkovom dodanom množstve sa pohybuje na úrovni 20 odberateľov.

Na základe vyššie uvedených skutočností úrad dospel k týmto záverom:

-	trh surového dreva je dynamicky sa rozvíjajúcim trhom s pravidelným medziročným nárastom objemu dodávaného dreva a zvyšovaním jeho podielu v prospech tuzemských odberateľov,

-	trh so surovým drevom podlieha z hľadiska štruktúry subjektov pôsobiacich na strane dopytu permanentným zmenám v dôsledku zmien v nadväzujúcich spracovateľských odvetviach (drevospracujúci priemysel, priemysel papiera a celulózy),

-	ako dôsledok štrukturálnych zmien v nadväzujúcich spracovateľských odvetviach sa generuje a diferencuje skupina podnikateľov, ktorá pre pokrytie svojej výrobnej spotreby požaduje každoročne výrazne zvyšovať objemy dodávok surového dreva, hlavne dodávok vlákniny,

-	proces diferenciácie pri dodávkach guľatiny nie je tak výrazný a na trhu naďalej zostáva pôsobiť aj väčšie množstvo menších odberateľov (regionálne piliarske závody),

-	vonkajším prejavom týchto zmien popri odchode viacerých podnikateľov z trhu je príchod nových podnikateľov na trh s rastúcimi požiadavkami na dodávky surového dreva, ako aj zvyšovanie požiadaviek na dodávky surového dreva zo strany subjektov, ktoré už na trhu pôsobia,

-	tendencia zvyšovania požiadaviek na dodávky surového dreva pre jednotlivých odberateľov je sprevádzaná súčasnými požiadavkami na uzatváranie dlhodobých zmlúv.	

	Na základe vyššie uvedeného úrad dospel k záveru, že rozdelenie kompetencií pri uzatváraní kúpnych zmlúv pri predaji surového dreva tak, aby najviac 40% ročne realizovaného množstva surového dreva v m3 bolo v pôsobnosti podnikateľa Lesy SR Banská Bystrica a najmenej 60% ročne realizovaného množstva surového dreva v m3 bolo v pôsobnosti jednotlivých odštepných lesných závodov, stanovené v Rozhodnutí, nekorešponduje s objektívne vytvorenou a existujúcou situáciou v dodávkach surového dreva a s reálnymi požiadavkami odberateľov na uzatváranie obchodných zmlúv s prihliadnutím na množstvá dodávaného dreva a garantovanie dlhodobosti dodávok z jedného centra.  

Úrad na základe skutočností uvedených v tomto rozhodnutí najmä, že došlo k takým objektívnym zmenám v štruktúre odberateľov, ktoré nekorešpondujú s behaviorálne stanovenou podmienkou, považuje požiadavku podnikateľa Lesy SR Banská Bystrica na zmenu Rozhodnutia podľa § 13 ods. 2 písm. a) zákona              č. 136/2001 Z.z. v znení neskorších predpisov za opodstatnenú a dospel k záveru, že reálnej situácii v dodávkach surového dreva, pri zachovaní väzieb medzi menšími a regionálnymi odberateľmi a odštepnými lesnými závodmi zodpovedá určenie pomeru dodávok tak, aby pôsobnosť pri dojednávaní, uzatváraní a podpisovaní kúpnych zmlúv pri predaji surového dreva bola v takom pomere, aby najviac 60% ročne realizovaného množstva surového dreva v m3 bolo v pôsobnosti podnikateľa Lesy SR Banská Bystrica a najmenej 40% ročne realizovaného množstva surového dreva v m3 bolo v pôsobnosti jednotlivých odštepných lesných závodov. 

Úrad ukončenie plnenia predmetnej podmienky viaže na vznik akciovej spoločnosti Lesy Slovenskej republiky, ktorá bude založená na základe Zákona o založení spoločnosti Lesy Slovenskej republiky, a.s. z toho dôvodu, že riešenie situácie na trhu obchodovania so surovým drevom formou rozhodnutia úradu nie je systémovým riešením, nakoľko nie je možné zo strednodobého a dlhodobého hľadiska permanentne usmerňovať obchodovanie so surovým drevom formou administratívneho správneho aktu. Úrad pritom vychádza z predpokladu, že zákon o založení spoločnosti Lesy Slovenskej republiky, a.s. bude upravovať podmienky podnikania na trhu so surovým drevom v takom rozsahu a takým spôsobom, aby bolo zabezpečené konkurenčné prostredie v danom sektore.
Úrad v záujme jasnosti a zrozumiteľnosti pozmenil tú časť podmienky, ktorá upravuje pôsobnosť generálneho riaditeľstva a odštepných lesných závodov pri predaji surového dreva, tak ako je uvedené vo výroku.

	Podľa § 33 zákona č. 136/2001 Z.z. v znení neskorších predpisov úrad vyzval podnikateľa Lesy SR Banská Bystrica listom č. 2845/PMÚ SR/2005 zo dňa 18.05.2005, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne navrhol jeho doplnenie. 

	Dňa 19.05.2004 bol úradu doručený fax, zaevidovaný pod č. 2861/2005, ktorý bol doplnený listom zo dňa 23.05.2005, v ktorom podnikateľ Lesy SR Banská Bystrica úradu oznamuje, že nemá pripomienky ku skutočnostiam uvedeným vo výzve pred vydaním rozhodnutia, súhlasí so závermi úradu a nepredkladá žiadne iné návrhy na dokazovanie.

	Vzhľadom na uvedené skutočnosti úrad na základe analýzy stavu na trhu so surovým drevom zmenil Rozhodnutie a rozhodol o jeho zmene tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 o správnom konaní (správny poriadok) v znení neskorších predpisov včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií
Rozhodnutie sa doručuje:

Lesy Slovenskej republiky, š.p. Banská Bystrica
Nám. SNP 8
975 66 Banská Bystrica